Държавен вестник, бр. 106, 2025 г., стр. 135

БРОЙ  106	
Д Ъ Р Ж А В Е Н  В Е С Т Н И К 	
СТР.  135  
5. Изисквания към материалната база 
5.1. Изисквания към кабинетите за обучение по теория на професията – 
характеристики, обзавеждане, оборудване, софтуер 
Обзавеждането на учебния кабинет включва: работно място на обучавания (работна маса 
и стол), работно място за обучаващия (работна маса и стол), бяла дъска, интерактивен дисплей 
с интернет, софтуер за глобални позициониращи системи (ГПС) и географски информационни 
системи (ГИС), мебели (предимно шкафове за различни цели), гладка свободна стена за 
окачване на табла, екран за прожектиране и други средства за обучение и дидактическа техника.  
Учебните кабинети трябва да отговорят на необходимите педагогически, методически, 
ергономични, хигиенни и естетически изисквания, като създават предпоставки за успешно 
усвояване на знания, умения и формиране на професионални компетенции на обучаваните. 
Кабинетите се оборудват със съответните дидактически средства, осигуряващи условия за 
самостоятелна учебна дейност на всеки учащ.  
 
5.2. Изисквания към учебната база за обучение по практика на професията – 
характеристики, обзавеждане, оборудване, софтуер 
В учебните лаборатории се провежда обучението по практика за формиране на знания, 
умения и професионални компетентности у обучаваните. Планирането, разположението и 
оборудването на учебните лаборатории са съобразени със спецификата на учебната дейност, с 
целите и задачите на обучението по професията, със санитарно-хигиенните изисквания. 
Обзавеждането на лабораториите включва: работни места за обучаваните и за 
обучаващия, водна и електрическа инсталация и инсталация за обратните води. Работните 
места е целесъобразно да бъдат разположени успоредно или шахматно на общ плот в единия 
край на помещението, облицовани с подходящ материал. Под плота се монтират шкафове за 
съхранение на приборите и съдовете, необходими за лабораторни упражнения. Върху плота на 
стелажи се подреждат необходимите стъклария и реактиви. В лабораториите следва да има 
технически и инсталационни съоръжения с общо предназначение: автоматично включване и 
изключване на вентилационната и електрическата инсталация, на осветлението и др. 
Лабораториите трябва да са оборудвани с аптечка, средства за гасене на пожар, лични 
предпазни средства, вентилационни устройства. Оборудването следва да осигурява 
провеждането на учебния процес, свързан със съвременните методи за анализ и контрол на 
води, почви и въздух; оптични методи на анализ; електрохимични методи на анализ; газова 
хроматография и газометричен анализ. Освен необходимата апаратура за осъществяване на 
посочените анализи оборудването включва: компютри за обработка на данните, генерирани от 
софтуера на аналитичните уреди и апарати, демонстрационна маса, дестилатор, сушилни, 
пещи, камина, водни, пясъчни и маслени бани, центрофуги, технически и аналитични везни, 
pH метри, полярограф, уред за електротегловен анализ, фотометри, спектрофотометри, 
рефрактометри, хроматограф, статив с комплект от реактиви за качествен анализ, лабораторни 
прибори и пособия и други съобразно действащите нормативи.  
Към лабораториите следва да са разположени следните помещения: тегловно, апаратно, 
подготвително и хранилище за реактиви. В непосредствена близост до лабораториите трябва да 
има: стая за материали, стая за апаратурата, стая за подготовка и склад за реактивите. 
Съхранението на реактивите да бъде под контрола на преподавателя, а условията и редът за 
достъп до тях се регламентират със заповед на ръководителя на обучаващата институция.